ኢትዮጵያ ውስጥ ከሚገኙ የአሽከርካሪ ማሠልጠኛ ተቋማት 60 በመቶው ከደረጃ በታች መሆናቸው ተነገረ
በአገር አቀፍ ደረጃ ከሚገኙት 550 የአሽከርካሪዎች ማሠልጠኛ ተቋማት 220 ወይም 40 ከመቶ የሚሆኑት ብቻ፣ የተቀመጠውን እንደሚያሟሉ የትራንስፖርት ሚኒስቴር አስታወቀ፡፡ 60 በመቶ የሚሆኑት ከደረጃ በታች ናቸው አለ፡፡ሚኒስቴሩ ሰኞ ጥቅምት 30 ቀን 2013 ዓ.ም. በመላ አገሪቱ በተለይም በአዲስ አበባ፣ በኦሮሚያ፣ በአማራ፣ በትግራይና በደቡብ ክልሎች ላይ በሚገኙ የአሽከርካሪዎች ማሠልጠኛና የተሽከርካሪ ቴክኒክ ብቃት ምርመራ በሚሰጡት ተቋማት አገልግሎት ዙሪያ አደረግኩት ባለው የዳሰሳ ጥናት፣ የአብዛኞቹ ከደረጃ ዝቅ ማለት ለትራፊክ አደጋ ክስተት ትልቅ አስተዋጽኦ እንደሚያደርግ አመላክቷል፡፡የዳሰሳ ጥናቱ ተቋማቱን በማሠልጠኛ ክፍሎች ስፋትና ጥበት፣ በትምህርት መርጃ መሣሪያዎች፣ በማሠልጠኛ ተሽከርካሪዎች ብቃት፣ በማሠልጠኛ ወርክሾፖች፣ በሙከራ ፈተና አወጣጥና መሰል መሥፈርቶች መሠረት እንደተሠራ ተጠቁሟል፡፡የሚኒስቴሩ ሪፖርት እንደሚያሳየው በየዓመቱ ከ100 ሺሕ ያላነሱ አሽከርካሪዎች ሠልጠነው ይወጣሉ፡፡ ነገር ግን ከማሠልጠኛ ተቋማት እየሠለጠኑ የሚወጡት አሽከርካሪዎች የብቃት ማነስ የትራፊክ አደጋውን አሁንም እያባባሰው እንደመጣ በጥናቱ ተመላክቷል፡፡በሌላ በኩል በትራንስፖርት ሚኒስቴር የመንገድ አገልግሎት ክትትልና ቁጥጥር ዳይሬክተር አቶ ገብረ ሕይወት ሙላቱ፣ በአሁኑ ጊዜ አገልግሎት እየሰጡ ካሉ 64 የተሽከርካሪ የቴክኒክ ብቃት ምርመራ ተቋማት ውስጥ 60 በመቶ ብቻ የሚሆኑት የተቀመጠውን መሥፈርት የማያሟሉ መሆን ጋር ተደምሮ፣ በአገሪቱ ከሚገኙት ተሽከርካሪዎች 40 በመቶዎቹ ከአሥር ዓመት በላይ ያገለገሉ መሆናቸው የትራፊክ አደጋውን አሳሳቢ ሊያደርገው እንደቻለ ጠቁመዋል፡፡የሚኒስቴሩ የጥናት ውጤት በተለይም ከላይ ከተጠቀሱት ምክንያቶች ባለፈ፣ በአሽከርካሪዎች ማሠልጠኛ ተቋማትና በተሽከርካሪዎች የቴክኒክ ምርመራ ተቋማት ውስጥ ያሉ ብልሹ አሠራሮች ለትራፊክ አደጋ መከሰት ትልቅ አስተዋጽኦ እንዳበረከቱ አሳይቷል፡፡ከ1.2 ሚሊዮን በላይ ተሽከርካሪዎች እንዳሉ የሚነገርላት ኢትዮጵያ በዓለም በተሽከርካሪ ብዛት አነስተኛውን ቁጥር በመያዝ ግርጌ ላይ የምትገኝ ቢሆንም፣ በርከት ያለ የትራፊክ አደጋን በማስመዝገብ ከግንባር ቀደምቶቹ አገሮች ትመደባለች፡፡ባለፈው ዓመት ብቻ በኢትዮያ ከ5,100 በላይ ዜጎች ሕይወታቸውን ያጡ ሲሆን በአሥር ሺዎች የሚቆጠሩ ደግሞ ለአካል ጉዳት መዳረጋቸውን መረጃዎች ይጠቁማሉ፡፡መንግሥት ምንም እንኳ ችግሩን በአሽከርካሪዎች ማሠልጠኛና በተሽከርካሪ ምርመራ ተቋማት ላይ ቢያጋድልም፣ የተቋማቱ ኃላፊዎች ደግሞ መንግሥት ለዘርፉ እያደረገ ያለውን የድጋፍ የክትትል ማነስን በዋነኘነት ያወሳሉ፡፡የአዲስ አበባ አሽከርካሪዎች ማሠልጠኛ ተቋማት ማኅበር ፕሬዚዳንት አቶ አምሳሉ አምባው እንደሚሉት፣ መንግሥት ያዘጋጀው የማስተማሪያ ማንዋል ችግር እንዳለበትና በተለይም በክፍል ውስጥ ከሚሰጠው 40 ሰዓት የንድፈ ሐሳብ ትምህርት ውስጥ ወደ 34 ሰዓት የሚሆነውን ጊዜ በጣሊያንኛና በእንግሊዝኛ የተዥጎረጋሩ የመኪና የውስጥ አካላትን እንዲማሩ ሲደረጉ፣ አሽከርካሪዎች አስፈላጊና የትራፊክ አደጋ መንስዔ የሚሆነው የሥነ ባህሪ ትምህርት በበቂ መጠን ሳያገኙ እንደሚወጡ ተናግረዋል፡፡ከዚህ ባለፈ ደግሞ በመንገድ ትራንስፖርት በኩል ተዘጋጅቶ የአሽከርካሪዎችን የንድፈ ሐሳብ ብቃት ለመመዘን የሚሰጠው ፈተና ለረዥም ዓመታት ተመሳሳይ መሆኑን፣ ከጥያቄዎቹ ውስጥ ቢያንስ አንድ ሦስተኛ የሚሆነው ችግር እንዳለበትም ጠቁመዋል፡፡በአዲስ አበባ ከተማ የአሽከርካሪዎች ማሠልጠኛ ተብሎ የተዘጋጀ ቋሚ ቦታ አለመኖር መንግሥት ለዘርፉ ያለውን ትኩረት አነስተኛ መሆኑን ማሳያ ነው ይላሉ የማኅበሩ ፕሬዚዳንት፡፡ አክለውም፣ ‹‹ዛሬ ስናሠለጥንበት የዋልነውን ቦታ ነገ ወይ ወረዳ መርቶበታል፣ ወይም ታጥሯል፣ ከዚያ ካለፈ ደግሞ አትክልት ተተክሎበት እናገኘዋለን፤›› ብለዋል፡፡አቶ አምሳሉ በተጨማሪ በመንግሥት በኩል የሚቀርቡ ብዙ ዕቅዶችን ሰምተን በዕቅድ ጠግበናል፤›› ሲሉ አክለዋል፡፡ ከሚድሮክ ግሩፕ ዩናይትድ አውቶ የጥገና ማዕከልን ወክለው በውይይቱ የተገኙት አቶ ዘነበ ደስታ፣ በተቋማቸው አሽከርካሪዎችን ለመቅጠር ለፈተና ከሚጠሯቸው አሥር አሽከርካሪዎች ውስጥ የነዷቸውን መኪኖች ከቆሙበት መልሰው ማምጣት የሚችሉት ከሁለት አይበልጡም ብለዋል፡፡በትራንስፖርት ዘርፍ የሚታዩትን በርከት ያሉ ችግሮች ለመፍታት ትራስፖርት ሚኒስቴር እንቅስቃሴዎችን እያደረገ መሆኑን የጠቁሙት፣ በሚኒስቴሩ የትራንስፖርት አገልግሎት ማስተባበሪያ ቢሮ ኃላፊ ወ/ሮ ፈትያ ያደገባ ናቸው፡፡ በቅርቡ ከዓለም ባንክ በተገኘ 370 ሚሊዮን ዶላር ዘመናዊ የሆነና አገር አቀፍ የመረጃ ቋት በመገንባት፣ አንድና ወጥ የሆነ አሠራርን ለመዘርጋት እየተሠራ እንደሆነ ገልጸዋል፡፡የተሻሉና የበቁ አሽከርካሪዎችን ለማፍራት ከዚህ ዓመት መጨረሻ ጀምሮ በመንግሥት የቴክኒክና ሙያ ተቋማት አሽከርካሪዎችን የማሠልጠን ሥራ እንደሚጀመር፣ ወደፊት እንደ ማሠልጠኛ ተቋም ሆነው እየሠሩ ያሉትን ተቋማት ወደ ቴክኒክና ሙያ ተቋምነት የማሳደግ ዕቅድ እንዳለም ተጠቁሟል፡፡በአሁኑ ጊዜ በዓመት አንድ ጊዜ የሚደረገውን የተሽከርካሪ የቴክኒክ ብቃት ምርመራ፣ በዚህ ዓመት ቢያንስ የሕዝብ ትራንስፖርት አገልግሎት ለሚሰጡ ተሽከርካሪዎች ሁለት ጊዜ ለማድረግ ዕቅድ መያዙን ሪፖርተር ለማወቅ ችሏል፡፡